Foreslår at barnevernet skal kunne sjekke barnas mobiltelefon på institusjon
Nå kan det bli lov for ansatte på barnevernsinstitusjoner å sjekke barnas mobiltelefoner.  – Det er ulogisk at de ikke skal ha de samme mulighetene som foreldre har hjemme. I dag er det forbudt å sjekke barnas kommunikasjon på institusjoner. Det er nødvendig å endre for å ivareta barna, sier barne- og familieminister Kjersti Toppe (Sp). Hun presiserer at det skal være begrunnet mistanke før ansatte kan kreve innsyn i barnets telefon. – Vi vet at rusmidler og seksuelle tjenester selges via sosiale medier. Når det er mistanke om slikt, bør ansatte ha hjemmel til å kontrollere mobiltelefonen, sier Toppe til BT. Selvskading og selvmordstanker Dagens barnevernslov har ikke tatt høyde for den digitale utviklingen som har vært de siste årene, ifølge ministeren.  Men Toppe understreker at mobiltelefon og Internett er ekstra viktig for barn på institusjon, slik at de kan holde kontakt med familie og venner.  Mandag ble forslagene til endringer i barnevernsloven sendt ut på høring.  Ifølge høringsnotatet benytter barn mobiltelefon og PC til å planlegge rømming. Unge jenter på institusjoner deler bilder, video og tekster om spiseforstyrrelser, selvskading og selvmordstanker. – Vi foreslår dette for å gi barn og unge den omsorgen og beskyttelsen de har rett til. Forhåpentlig fører dette til at vi kan stanse en negativ utvikling for barnet, sier Toppe. – Kan ikke være så forsiktige Ministeren ønsker også tydeligere regler for bruk av fysisk makt for å hindre at barnet utsetter seg for alvorlig skade. Hun trekker frem eksempler som selvmordsforsøk og brannstifting.  De ansatte skal kunne holde barnet fast, legge barnet ned, eller fysisk flytte barnet dersom det er strengt nødvendig for å hindre at barnet utsetter seg for alvorlig skade. – Mange av barna på institusjon har opplevd vold og bruk av tvang. Derfor er all bruk av tvang mot dem alvorlig, men vi kan ikke være så forsiktige at barna skades fordi vi ikke griper inn, sier Toppe. Vektlegger praktisk erfaring Hun og regjeringen ønsker at nye loven skal bidra til å: I dag er det krav om at faglig ansatte i det statlige barnevernet som hovedregel må ha en bachelorgrad. Nå åpner regjeringen for at kompetansekravene kan oppfylles på også andre måter. Praktisk erfaring og kunnskap skal anerkjennes mer enn det man gjør i dag. Endringene skal gi større fleksibilitet til å bruke personell med ulik bakgrunn og kvalifikasjoner, heter det i forslaget fra regjeringen. – Jeg vil åpne for at personer kan oppfylle kompetansekravene på flere måter, der vi anerkjenner praktisk erfaring og kompetanse, sier Toppe til NTB. Høringsfristen er satt til 2. juli. Toppe tror lovforslagene kan være vedtatt i Stortinget om et år.
Barne- og familieminister Kjersti Toppe (Sp) vil endre loven for å tillate barnevernsansatte å sjekke barnas mobiltelefoner ved begrunnet mistanke. Dagens lov tillater ikke kontroll av barnas kommunikasjon på institusjoner. Endringene vil styrke barne- og foreldres rettssikkerhet, gi stabilitet i fosterhjem, sikre barn på institusjon nødvendig omsorg og beskyttelse, og sørge for tilgjengelighet og nok bemanning i barnevernet. Regjeringen åpner også for større fleksibilitet i kompetansekravene for barnevernspersonell, med mer vektlegging av praktisk erfaring. Høringsfristen er satt til 2. juli, og lovforslagene forventes å være vedtatt i Stortinget om et år.